CELEX: 32017R0376
Language: da
Date: 2017-03-03 00:00:00
Title: Kommissionens delegerede forordning (EU) 2017/376 af 3. marts 2017 om ændring af delegeret forordning (EU) 2016/921 for så vidt angår omfordeling af uudnyttede mængder, der er anmeldt i henhold til artikel 2, stk. 4, i samme forordning

4.3.2017   
            
            
               DA
            
            
               Den Europæiske Unions Tidende
            
            
               L 58/8
            
         KOMMISSIONENS DELEGEREDE FORORDNING (EU) 2017/376
   af 3. marts 2017
   om ændring af delegeret forordning (EU) 2016/921 for så vidt angår omfordeling af uudnyttede mængder, der er anmeldt i henhold til artikel 2, stk. 4, i samme forordning
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 219, stk. 1, sammenholdt med artikel 228, og
   ud fra følgende betragtninger:
   
               (1)
            
            
               Den 7. august 2014 indførte Den Russiske Føderations regering (herefter »Rusland«) et forbud mod import til Rusland af visse produkter fra Unionen, som også gælder for frugt og grøntsager. Dette importforbud førte til en alvorlig risiko for markedsforstyrrelser som følge af kraftige prisfald, eftersom et vigtigt eksportmarked ikke længere var tilgængeligt. Importforbuddet blev forlænget indtil udgangen af 2017. Under disse omstændigheder består der en reel risiko for markedsforstyrrelser i Unionen for bestemte produkter som æbler og pærer, og der bør vedtages og gennemføres passende foranstaltninger, så længe det russiske importforbud er i kraft.
            
         
               (2)
            
            
               Risikoen for markedsforstyrrelser er særlig til stede i frugt- og grøntsektoren, hvor store mængder af letfordærvelige produkter som regel blev eksporteret til Rusland. Det har vist sig at være vanskeligt at omdirigere hele produktionen til andre anvendelsesformål. Derfor består der fortsat en markedssituation, som øjensynligt ikke i tilstrækkelig grad kan afhjælpes med de normale foranstaltninger, der kan anvendes med hjemmel i forordning (EU) nr. 1308/2013.
            
         
               (3)
            
            
               For at undgå en alvorlig og langvarig markedsforstyrrelse blev der i Kommissionens delegerede forordning (EU) nr. 913/2014 (2), (EU) nr. 932/2014 (3), (EU) nr. 1031/2014 (4) (EU) 2015/1369 (5) og (EU) 2016/921 (6) fastsat maksimale støttebeløb for tilbagekøb, undladt høst og grøn høst, som beregnes på grundlag af den traditionelle eksport til Rusland.
            
         
               (4)
            
            
               I delegeret forordning (EU) 2016/921 anerkendes det også, at produkter, der er omfattet af den ordning, der blev indført ved samme forordning, som blev eksporteret til Rusland, kunne omdirigeres til markederne i andre medlemsstater. Producenter af disse produkter i medlemsstaterne, som ikke traditionelt eksporterede deres produkter til Rusland, kunne derfor komme til at stå over for betydelige markedsforstyrrelser, navnlig i form af prisfald. For at stabilisere markedet blev Unionens finansielle bistand derfor stillet til rådighed for producenter i alle medlemsstater for et eller flere af de produkter, der er omfattet af denne forordning, men den samlede produktmængde kunne ikke overstige 3 000 ton pr. medlemsstat.
            
         
               (5)
            
            
               Det stod medlemsstaterne frit for at beslutte, i hvilket omfang de ville anvende mængden på 3 000 ton. Hvis de valgte ikke at anvende denne mængde, skulle de give Kommissionen meddelelse om den uudnyttede mængde senest den 31. oktober 2016.
            
         
               (6)
            
            
               Den 31. oktober 2016 havde Tyskland, Danmark, Luxembourg, Slovakiet, Slovenien, Østrig og Det Forenede Kongerige formelt meddelt Kommissionen, at de ikke ville anvende deres tildelte mængde eller dele heraf.
            
         
               (7)
            
            
               De mængder, der ikke udnyttes, bør derfor omfordeles. Omfordelingen bør baseres på gennemsigtige, objektive og retfærdige kriterier. Den bedste fremgangsmåde er derfor at anvende hver medlemsstats tildelte andel af den samlede mængde, som i øjeblikket er anført i bilag I til delegeret forordning (EU) 2016/921, som grundlag for tildelingen. For at sikre at den tildelte mængde pr. medlemsstat når op på mindst 300 ton, bør tildelingerne for Cypern, Kroatien og Portugal hæves fra 85 ton til 300 ton. Denne foranstaltning er nødvendig, eftersom omfordelingen af mængder under 85 ton vil kunne medføre en urimelig stor administrativ byrde for de nationale myndigheder, især i henseende til kontrol, samtidig med at det ikke vil have en betydelig indvirkning på situationen for producenterne og det pågældende marked.
            
         
               (8)
            
            
               For at sikre en omgående effekt på markedet og bidrage til at stabilisere priserne i de berørte medlemsstater bør denne forordning træde i kraft på dagen for offentliggørelsen i Den Europæiske Unions Tidende og gælde fra denne dato indtil den 30. juni 2017 —
            
         VEDTAGET DENNE FORORDNING:
   Artikel 1
   I delegeret forordning (EU) 2016/921 foretages følgende ændringer:
   
               1)
            
            
               Artikel 2 affattes således:
               
                           a)
                        
                        
                           I stk. 1 affattes første afsnit således:
                           »Den finansielle bistand for støtteforanstaltningerne i henhold til artikel 1, stk. 1, stilles til rådighed for medlemsstaterne for de produktmængder, der er anført i bilag I og V.«
                        
                     
                           b)
                        
                        
                           Som nyt stk. 5 indsættes:
                           »5.   På baggrund af de meddelelser, der er omhandlet i stk. 4, omfordeles de uudnyttede mængder blandt medlemsstaterne som anført i bilag V.
                           Disse i bilag V omfordelte mængder lægges til de mængder, der er fastsat i stk. 1, andet afsnit.«
                        
                     
         
               2)
            
            
               Artikel 3, stk. 1, affattes således:
               »Medlemsstaterne omfordeler de mængder, der er omhandlet i artikel 2, stk. 1 og 5, mellem producentorganisationer og producenter, som ikke er medlem af producentorganisationer, efter først-til-mølle-princippet.«
            
         
               3)
            
            
               Bilag V, hvis tekst er angivet i bilaget til denne forordning, indsættes.
            
         Artikel 2
   Denne forordning træder i kraft på dagen for offentliggørelsen i Den Europæiske Unions Tidende.
   Den anvendes fra dagen for offentliggørelsen i Den Europæiske Unions Tidende indtil den 30. juni 2017.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 3. marts 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  Kommissionens delegerede forordning (EU) nr. 913/2014 af 21. august 2014 om midlertidige ekstraordinære støtteforanstaltninger for producenter af ferskner og nektariner (EUT L 248 af 22.8.2014, s. 1).
   
      (3)  Kommissionens delegerede forordning (EU) nr. 932/2014 af 29. august 2014 om midlertidige, ekstraordinære støtteforanstaltninger for producenter af visse frugter og grøntsager og om ændring af forordning (EU) nr. 913/2014 (EUT L 259 af 30.8.2014, s. 2).
   
      (4)  Kommissionens delegerede forordning (EU) nr. 1031/2014 af 29. september 2014 om yderligere midlertidige ekstraordinære støtteforanstaltninger for producenter af visse frugter og grøntsager (EUT L 284 af 30.9.2014, s. 22).
   
      (5)  Kommissionens delegerede forordning (EU) 2015/1369 af 7. august 2015 om ændring af delegeret forordning (EU) nr. 1031/2014 om yderligere midlertidige ekstraordinære støtteforanstaltninger for producenter af visse frugter og grøntsager (EUT L 211 af 8.8.2015, s. 17).
   
      (6)  Kommissionens delegerede forordning (EU) 2016/921 af 10. juni 2016 om yderligere midlertidige ekstraordinære støtteforanstaltninger for producenter af visse frugter og grøntsager (EUT L 154 af 11.6.2016, s. 3).
   
      BILAG
      
         
            »BILAG V
            
               Omfordelte produktmængder, der er tildelt pr. Medlemsstat, jf. artikel 2
            
            
                        Medlemsstater
                     
                     
                        Omfordelte mængder
                        (ton)
                     
                  
                        Polen
                     
                     
                        7 720 
                     
                  
                        Spanien
                     
                     
                        3 015 
                     
                  
                        Belgien
                     
                     
                        2 385 
                     
                  
                        Grækenland
                     
                     
                        1 150 
                     
                  
                        Italien
                     
                     
                        1 080 
                     
                  
                        Nederlandene
                     
                     
                        1 065 
                     
                  
                        Frankrig
                     
                     
                        365
                     
                  
                        Cypern
                     
                     
                        300
                     
                  
                        Kroatien
                     
                     
                        300
                     
                  
                        Portugal
                     
                     
                        300«